
	STATUS I FORHOLD TIL SAMARBEIDET MELLOM UNIVERSITETET I TROMSØ OG HØGSKOLEN I TROMSØ 


Bakgrunn

Styret etterlyste på møte i desember en diskusjon om status i forhold til samarbeid/fusjons​planer med Universitetet i Tromsø, før fellesmøtet som er planlagt mellom de to styrene den 23. mars 2006. Dette dokumentet er ment som bakgrunnsnotat for denne diskusjonen. Det er derfor ikke lagt til grunn at det skal gjøres noe vedtak i saken på dette styremøtet, kun innspill til det videre arbeidet. 

De sentrale spørsmålene vi ønsker å diskutere i dette møte er: 

· Ønsker Høgskolen i Tromsø fortsatt fusjon med Universitetet i Tromsø?

· Hvilke mål skal vi eventuelt sette i forhold til det nye universitetet?

· Hvilke betingelser skal vi eventuelt sette i forhold til en framtidig fusjon (organisatorisk og personalmessig)?

Tidligere styresaker – Et historisk tilbakeblikk

I 1991, i tilknytning til Gudmund Hernes’ høgskolereform, ble det ført samtaler mellom de daværende fire høgskolene i Tromsø og Universitetet i Tromsø om sammenslåing av institusjonene til èn felles høyere utdanningsinstitusjon i Tromsø. Hernes var i mot disse planene og resultatet ble to høyere utdanningsinstitusjoner i Tromsø. I forlengelsen av dette ble en intensjonsavtale inngått om faglig og organisatorisk samarbeid. 

Vinteren 1999 tok daværende rektorer og direktører initiativ til nye samtaler og dette resulterte i at Niemi-utvlaget ble nedsatt. Niemi-utvalget konkluderte med at Universitetet i Tromsø og Høgskolen i Tromsø sto foran et veivalg når det gjaldt framtidig samarbeid og institusjonelle relasjoner, og et enstemmig utvalg anbefalte full sammenslåing. Slik utvalget så det, burde Universitetet og Høgskolen videreutvikles innenfor rammen av èn institusjon. 

Utredningen ”Venner for livet?” fikk en bred behandling ved Høgskolen og en oversikt over prosessen følger vedlagt denne saken (vedlegg 1).

Utredningsprosessen har fortsatt innenfor en ramme som ble trukket opp i en samarbeids​avtale inngått 7.2.03. 

Status i forhold til inngått samarbeidsavtale

Samarbeidsavtalen som ble inngått i 2003 inneholder konkrete samarbeidsprosjekter. Vedlagt (vedlegg 2) følger en oversikt over status på de enkelte områdene som er omtalt i avtalen. 

Oppsummert kan vi nok si at samarbeidet kunne ha vært bedre og det har vist seg å være vanskelig å få til et forpliktende samarbeid så lenge vi er organisert ved to ulike institusjoner. Samarbeid krever tid, ressurser og motivasjon fra alle parter. 
Vi kan nok også si at samarbeidsavtalen ikke har svart til forventningene i forhold til tettere faglig samarbeid og avtalen har heller ikke ført til nyskapende aktivitet, slik målet var. Unntaket finner vi mellom Avdeling for lærerutdanning og Institutt for pedagogikk og lærerutdanning (IPLU). Som det fremkommer i rapporten fra utvalget som har utredet en felles lærerutdanning, nevnes en rekke pågående samarbeid mellom institusjonene (jf referatsak 09/06, 2 a). Det er her bygget opp et nært samarbeid innenfor dagens organisasjonsstruktur.

Heller ikke har samarbeidet de to årene ført til felles retning og mål for en faglig og organisatorisk utvikling, men det vi kan si, er at vi har fått økt kunnskap om hverandre på enkelte områder. Det lå også en målsetting om å kunne legge til rette for et bredt spekter av utdanningstilbud på ulike nivåer i Tromsø. Denne målsettingen er ikke nådd. På forskningssiden er det utviklet et godt samarbeid mellom utdanningsinstitusjonene i Nord-Norge i regi av Rådet for Høyere Utdanning i Nord-Norge.  

I tilegg til de områder som er nevnt i samarbeidsavtalen har Universitetet og Høgskolen sammen med Uninett, vært pådrivere for at vi i dag har en god og funksjonell nettinfrastruktur på Tromsøya gjennom "Fibersameiet Tromsø". Etter hvert er også Tromsø kommune, UNN og Tromsø fylkeskommune kommet med i prosjektet. Samarbeidet har vært avgjørende for at fiberringen på Tromsøya har blitt realisert og at vi i fellesskap (HiTø og UiTø) får bygd gode nett til studentboligene og Driv.
Mål og visjon med det nye universitetet (fra samarbeidsavtalen februar 2003)

I samarbeidsavtalen er visjon og målsetting beskrevet: 
Visjon for det nye universitetet
· Et nytt universitetet som kombinerer dannelses- og serviceidealet i undervisning og forskning.
· Et nytt universitetet som gjennom sine ulike tradisjoner i fellesskap har de kvaliteter som trengs for å møte nasjonale og internasjonale utfordringer

· Et nytt universitetet med muligheter for faglig og disiplinær nyutvikling.
· Et nytt universitetet med felles mobilisering for et positivt, aktivt og kreativt studiemiljø i Tromsø.
· Et nytt universitetet som samler kreftene innad og konkurrer sammen utad om studenter, studieplasser, nye utdanningstilbud, bedre infrastruktur og forskningsmidler.

· Et nytt universitetet med sterk politisk gjennomslagskraft nasjonalt og regionalt.
· Et nytt universitetet med sterke internasjonale relasjoner, særlig innenfor Barentsregionen og det cirkumpolare området.
· Et nytt universitetet som skal bidra til å samle og konsolidere høgre utdanning og forskning i Nord-Norge
Mål for det nye universitetet 

Universitetet i Tromsø og Høgskolen i Tromsø er viktige samfunns​institusjoner som skal tjene en rekke formål. Én høgre utdanningsinstitusjon på Tromsøya kan bedre tjene pålagte og framtidige oppgaver enn institusjonene hver for seg. 

En sammenslått institusjon vil gi positiv synergieffekt i forhold til konkurransen om studenter, studieplasser, bevilgninger, forskningsmidler, nybygg og samfunnets oppmerksomhet. Internasjonale kontakter vil kunne styrkes. Dette vil være et fortrinn i konkurransen om studenter fra inn- og utland og rekruttering av vitenskapelig personale.

Bachelorgrads- og mastergradsprogram ved de to institusjonene vil bli utviklet slik at de blir komplementære til hverandre og at de til sammen vil utgjøre studieløp fram til avsluttet doktorgrad. Det nye universitetet vil gi et bredt spekter av utdanningstilbud på ulike nivå, så vel tradisjonelle universitetsstudier som yrkes- og profesjonsstudier. 

Fagmiljøene vil kunne dra nytte av et større og bredere forskningsmiljø, og det legges til rette for et nyskapende forskningsmiljø med et vidt spenn i fagkompetansen. 

Gjelder fortsatt samme visjon og skal vi arbeide mot de samme målene?

Utviklingstrekke

Nedenfor er det laget en forenkling av sentrale utviklingstrekk etter at Venner for livet?  ble behandlet i 2001: 

Ny Lov 

Høyere utdanningsinstitusjoner er underlagt samme lov (Lov om universiteter og høyskoler). Høgskolene skal nå gi forskningsbasert utdanning og sektoren er under en storstilt kompetanseheving for å svare på kompetansekravene som er satt av NOKUT. Kompetanse​kravene til fagpersonalet er de samme ved de ulike institusjonstypene. Videre har høgskolesektoren et ansvar for å drive forsknings- og utviklingsarbeid innenfor våre fagområder og et særlig ansvar som regionale utviklingsaktører, mens universitetene i større grad har ansvar for å drive grunnforskning. 

Vi har fått felles gradsstruktur. Høgskolesektorens treårige profesjonsutdanninger er gjort om til bachelorgrader på lik linje med universitetenes bachelorprogrammer. Erfaringer viser (se vedlegg 2) at UiTø ikke tilfredsstiller våre forventninger til samarbeid og innpass av våre utdanninger inn i masterutdanninger ved Universitetet. 

Sektoren har fått et felles finansieringssystem hvor vi konkurrerer, om ikke på like vilkår, så om de samme ressursene.  Finansieringssystemet er delt i 3 komponenter: basisbevilgning, undervisningskomponent (lik for alle institusjonstyper) og forskningskomponent (de  ulike institusjonstypene vil konkurrere på lik linje fom 2006). 

Kravet til økt mobilitet i høyere utdanning er lik for institusjonstypene. For de små og mellomstore institusjonene skaper det store utfordringer og forventinger. 

NOKUT (nasjonalt organ for akkreditering og evaluering av norsk høyere utdanning)

Høyere utdanningsinstitusjoner er underlagt samme kvalitetsorgan som stiller samme krav til kompetanse og faglig nivå til samme type utdanning, uansett institusjonstype. Spørsmålet om institusjonstype er blitt et faglig spørsmål. Videre er begge institusjoner underlagt samme krav om kvalitetssikring og ekstern revisjon. 
Strukturelle utviklingstrekk

Den tradisjonelle arbeidsdelingen mellom høgskoler og universitet er i ferd med å viskes ut. Vi har fått to nye universitet (Universitetet i Stavanger og Universitetet for miljø- og biovitenskap) og to andre høgskoler arbeider for å bli universitetet (Høgskolen i Agder (2006) og Høgskolen i Bodø (?)). Også internasjonalt har det vært en bevegelse i retning av å viske ut tradisjonelle skillelinjer mellom høgskolene og de tradisjonelle universitetene. Det er verd å merke seg at Høgskolen i Bodø ikke ønsker at det skal skje vesentlige endringer i institusjons​strukturen i Nord-Norge før Universitetet i Bodø er realisert. 
Høgskolen i Lillehammer og Gjøvik har planer om sammenslåing og har søkt departementet om dette. I Trondheim har NTNU og Høgskolen i Sør-Trøndelag ”ført samtaler” om en felles institusjon i Trøndelag.  

Den samme utviklingen finner vi også internasjonalt, hvor grensene mellom de ulike institusjonskategoriene er i ferd med å viskes ut. Universiteter og høgskoler slås sammen og profesjonshøgskoler blir forskningsbaserte og endrer kategori til universitetet. Det har, både i USA og Europa, kommet en sterk vekst i masterprogrammer knyttet til de tradisjonelle kortvarige profesjonsutdanningene. 

Oppsigelse av særavtale

I brev av 10.1.05 har departementet delegert ansvaret for fastsetting av arbeidstid til den enkelte institusjon og har samtidig sagt opp retningslinjer for fordeling av arbeidstid fra 1992 (særavtalen). I samme brevet understrekes det at institusjonen kan åpne for fleksibel utnyttelse av personalressursene. Høgskolen har innført individuell fordeling av ressurser til forskning og utviklingsarbeid basert på bl a stillingskategori og resultater. 

Regionaliseringsdebatten

Bondevik II regjeringen annonserte en regionaliseringsdebatt (St. meld. nr 25 – Om regionalpolitikk). Denne debatten er, etter det vi nå erfarer, endret til en forvaltningsreform, hvor det i første omgang skal diskuteres innhold og oppgaver på det regionale nivået. Statsråden sier at trenivåoppdelingen skal videreføres med stat, et regionalt nivå og kommuner. Hvilke oppgaver som blir liggende hvor og hvilke ansvar som eventuelt blir delegert til det regionale nivået, er foreløpig ikke klart. Det er også uklare forstillinger om hva den enkelte mener om regionalisering, om det er en administrativ reform eller om det er et alternativ til den nasjonale staten som maktutøver. 

Dersom forslaget om sterkere regional styring blir realisert, vil regions​inndelingen i Nord-Norge få betydning for de høyere utdanningsinstitusjonene. Det har versert forslag om at de statlige høgskolene skal legges inn i de nye regionene og dette vil helt klart ha betydning for oss.  Den geografiske avklaringen foreligger ikke og det er ikke enighet om Nord-Norge skal bestå av 1, 2 eller 3 regioner. Vi kan tenke et senario med 2 regioner i Nord og med statlige Høgskoler lagt til det regionale nivået. Hvilken betydning vil det ha i forhold til vår nåværende status? Trolig bør vi uansett diskutere fusjon med andre utdanningsinstitusjoner for å møte utfordringene vi står ovenfor. 

Høyere utdanning ved representantskapet i Universitetet og Høgskolerådet (UHR) fattet på møte 10. mai 2005 følgende vedtak til saken om oppfølging av distriktskommisjonen/ regional​meldingen:
 ”Representantskapsmøtet ber styret avgi en uttalelse der det legges sterk vekt på at dagens statlige høyere utdanningsinstitusjoner beholder sin tilknytning/sitt eierskap til staten.”

En entydig sektor ønsker at dagens tilknytningsform skal videreføres. 
Nordområdet 

Det er stor oppmerksomhet om nordområdene og her ligger kanskje Norges viktigste utenrikspolitisk utfordring framover. Mulighetene som er skissert, er knyttet til utvikling av fiske og energiressurser, verdiskapning, reiseliv, forskning, kultur og et utviklet samarbeid med Russland. Høgskolen er videre opptatt av at hele samfunnet utvikles i takt, der helse-, utdanning- og kulturtiltak sees i sammenheng med utvikling av nye næringsrettende tiltak.  

I et fremtidig Nord-Norge er det viktig at vi bygger opp et robust kompetansemiljø i Nord og Tromsø bør trolig bli et lokomotiv i utviklingen av landsdelen. Det kan tenkes at Tromsø i større grad enn i dag, er tjent med å samordne sine kompetansemiljø for bedre å kunne håndtere de utfordringene som ligger foran oss. En fusjonert institusjon vil stå langt sterkere i konkurransen i forhold til utdannings​institusjoner i sør og internasjonalt, samt at institusjonen bedre vil kunne konsentrere ressursene mot grunnforskning på den ene siden og være en regional utviklings​aktør på den andre siden. 

Et felles Universitetet i Nord-Norge

Universitetet har hatt et ønske om å vurdere utviklingen av de høyere utdannings- og forskninginstitusjonene i Nord-Norge i lys av den internasjonale og nasjonale utviklingen innen feltet, hvor hovedfokus har vært en mulig sammenslutning av flere institusjoner. 

I saksdokumenter til universitetetsstyret den 13.10.05 sies det at sannsynligheten er stor for at tiden allerede har løpt fra fusjonsplanene på Tromsøya. Signaler fra ledelsen ved Universitetet tilsier ikke at de støtter dette utsagnet.  

Utredning gjennom Rådet for Høyere Utdanning i Nord-Norge (RhU)

Rådet for høyere utdanning for Nord-Norge har bestilt en utredning om framtidig institusjonsstruktur i Nord-Norge (Helge O. Larsen er engasjert til å gjøre utrednings​arbeidet). Mandatet er: 

”Utredningen skal analysere dagens vilkår for de nord-norske institusjonene og ut i fra dette formulere ulike typer begrunnelser for hvorfor man eventuelt skal gjøre endringer i samarbeid/institusjonsstruktur.

Som et utgangspunkt for konkrete løsninger må dokumentet inneholde beskrivelse av tre til fem samarbeids- eller institusjonsmodeller.

Til grunn for arbeidet ligger et ønske om å styrke høgre utdanning og forskning i Nord-Norge, slik at institusjonene hver for seg eller samlet kan møte fremtidens utfordringer på en offensiv måte.

Dokumentet skal være av en slik art at institusjonene kan bruke det som grunnlag for interne prosesser og for eventuelt videre arbeid i RhU-regi.”

Utredningen skal foreligge innen utgangen av februar og skal behandles på RhU-møte den 7. mars 2006.

Om konkurranse og samarbeid

Universitetet og Høgskolen er på mange måter både samarbeidspartnere og konkurrenter. Det konkurreres om studenter, forskningsressurser, oppdrasvirksomhet, etablering av nye studietilbud, videreutdanningskunder, nye bygg og politikernes oppmerksomhet.  I en slik konkurranse er det vanskelig å få til konstruktive samarbeidsrelasjoner. 

For å møte de utfordringene som Nord-Norge står ovenfor med bl a økt fokus på kunnskap og kunnskapsutvikling, er et sentralt spørsmål om èn utdanningsinstitusjon på Tromsøya bedre kan tjene pålagte og framtidige oppgaver enn institusjonene hver for seg. 

Andre elementer

Høgskolen har fått tildelt studieplasser og midler til etablering av Visuell kunstutdanning i Tromsø. Dette er et stort løft for Høgskolen og trolig vil et tett samarbeid med Universitetet og andre institusjoner være en forutsetning for å lykkes med dette arbeidet. 

Vi er sammen med Universitetet og Fylkeskommunen i ferd med å bygg Tannhuset i Tromsø. Høgskolens tannpleierutdanning er planlagt samlokalisert med odontologiutdanningen ved Universitetet i det nye Tannhuset. 

Det er på planleggingsstadiet et fakultet for teknologi i Tromsø, hvor Høgskolen er forespurt om de vil sitte med en representant i utredningsgruppa. 

Rapporten fra utvalget som har jobbet med felles lærerutdanning foreligger og utvalget foreslår at det etableres et pilotprosjekt for en felles lærerutdanning på Tromsøya med følgende oppgaver:

· Koordinere ulike emner i lærerutdanningene

· Utrede temabaserte studietilbud

· Felles forskningssatsning

· Partnerskoleutvikling

· Praksis i-land og u-land
Musikkonservatoriet ved Avdeling for kunstfag er snart det eneste musikkonservatoriet i landet som ikke er universitetstilknyttet (når Høgskolen i Agder i 2006 mest sannsynlig blir akkreditert) og dette stiller konservatoriet i en vanskelig situasjon både nasjonalt og internasjonalt. 

Fordeler og ulemper ved en fusjon

Høgskolen har noen tradisjoner og kulturer som er viktig at vi kan videreutvikle i en eventuell ny framtidig organisasjon. Høgskolen har en (meget) effektiv organisasjon hvor det er ”kort vei” mellom de ulike nivåene, og vi snur oss relativt rakst. Vi har en organisasjonskultur som er inkluderende og med stor grad av medbestemmelse. Vi har nok også en annen profil på ledelse og styring enn hva vi finner på Universitetet. Faren er at mye av vår identitet og det vi er stolte av, kan gå tapt i en ny organisasjon.  For Høgskolen er det viktig at kjerneverdiene og vår profil blir integrert i en eventuell avtale om fusjon. 

På mange områder kan vi si at vi er akkurat passe stor på godt og ondt. I landsmålestokk er vi en mellomstor høgskole. Vi er liten og sårbar innen en rekke fagområder, og sliter i konkurransen mot de større forsknings- og utdanningsinstitusjonene om forsknings- og utviklingsmidler. Vår FoU-profil og styrke er knyttet til kompetanse rettet inn mot profesjonsfeltet og yrkesutdanninger hvor anvendt forskning og utviklingsarbeid står sentralt. Gjennom systematisk og prioritert arbeid, har vi etablert en bred kontakt mot offentlige virksomheter og næringslivet, men vi har fortsatt et stort utviklingspotensiale med hensyn til vårt regionale utviklingsansvar. Universitetet på sin side har et særlig ansvar for grunnforskning. Grunnforskning er en forutsetning både for anvendt forskning og utviklingsarbeid og ved en fusjonert institusjon vil samhandlingen mellom ulike metoder og fagfelt styrke FoU-området. Faren kan nok ligge i tapt anseelse for Universitetet ved at kompetansenivået i en periode blir lavere, men etter hvert som institusjonsgrensene også viskes ut internasjonalt er det et spørsmål om dette argumentet er reelt.

Både Universitetet og Høgskolen har store utfordringer knyttet til rekruttering. En sammenslåing av institusjonene vil gi et bedre og mer fleksibelt tilbud i Tromsø og en større mulighet for studentene til å fullføre utdanningsløp innen samme institusjon. Vi vil stå sterkere i konkurransen om studenter og forskningsmidler i forhold til institusjonene i sør. Spesielt vil Universitetet kunne tjene på en sammenslåing i forhold til sine høyere grads studier. Vi kommer inn i en fusjonert institusjon med 3000 studenter og hvor vi innen profesjons​​utdanningene uteksaminerer nærmere 500 studenter hvert år. I tillegg kommer alle videre- og etterutdanningstilbudene som vi i dag konkurrerer om. 

Fagtilbudet blir større med mindre sårbare miljøer. Som nevnt tidligere i denne saken, kan satsingen på nordområdet utfordre fagmiljøet i nord og vi kjenner allerede konkurransen fra forsknings- og utdanningsinstitusjonene sør i landet. Ønsker landsdelen selv å ta styringen med utviklingen bør vi ha et robust utdannings- og forskningsmiljø i Tromsø. Dette kan gjøres ved en fusjonert institusjon på Tromsøya. Dette vil trolig også medføre institusjonelle endringer i resten av landsdelen. 

Når dette er sagt, klarer Høgskolen i Tromsø seg særdeles godt også på egne bein. Vi har god rekruttering til de fleste av våre studietilbud og FoU-virksomheten øker i omfang og kvalitetet. Fusjonen er ikke noe være eller ikke være for vår institusjon. Spørsmålet vil være hva som på sikt tjener landsdelen og studentene best. Er det slik at en fusjonert institusjon vil stå sterkere i konkurransen om studenter, medarbeidere og ressurser enn institusjonene hver for seg? Har vi tro på at en høyere utdannings​institusjon på Tromsøya bedre kan tjene pålagte og framtidige oppgaver enn institusjonene hver for seg? I såfall bør vi fortsatt arbeidet for en fusjonert institusjon. Direktøren er ikke i tvil om at det på sikt vil være den beste løsningen for å sikre vekst og nyskapning i landsdelen, og for å ta hånd om egen utvikling. 

Ulike organisatoriske modeller og betingelser 

I Venner for livet? ble følgende organisering foreslått i en fusjonert institusjon:

· Det etableres et Institutt for utøvende kunstutdanning ved Det humanistiske fakultet

· Det etableres et helsefaglig fakultet med UiTø der nåværende AFH utgjør Institutt for helsefag

· Det etableres et nytt Utdanningsvitenskaplig fakultet med tre institutter, Hvor AFL inngår som et institutt

· Nåværende AFI inngår som eget institutt ved NFH

For nærmere omtale av de enkelte områdene vises det til Venner for Livet?
Både under høringsprosessen og i ettertid er alternative organisasjonsmodeller diskutert. For Høgskolen vil det være et krav at det ved en fusjonert institusjon etableres et eget fakultet for Kunstutdanninger. Videre at vi får et Helsefaglig fakultet med et eget institutt for helsefaglige utdanninger (som forslaget) og et eget Teknologisk fakultet med våre ingeniørutdanninger. Avdeling for lærerutdanning bør knyttes til et Utdanningsvitenskaplig fakultet, mens våre økonomiutdanninger integreres i institutt for økonomi ved NFH. En slik organisering vil fremme våre kvaliteter i forhold til profesjonskompetanse og sikre en videreføring av vår praksisnære profil. Alternativet er at vi i først omgang legger hele høgskoleutdanningen i et fakultet for høgskolestudier, men vi vil da miste en del av den faglige synergieffekten. Ulike organisasjonsmodeller er ikke videre utredet i denne omgang, men for Høgskolen vil det være viktig at våre profesjonsstudier med vekt på aksjonsforskning og læring videreføres i en eventuell avtale om fusjon. 

Kompetansenivået blant Høgskolens fagpersonalet og tidsressursen til forskning og utviklingsarbeid var problematisert i Venner for livet?. Videre har dette også vært tema i dialoger med Universitetet i etterkant. Nå har Høgskolen vært gjennom et stort kompetanse​løft de siste årene, både gjennom utdanningsstipend, førstelektorprogrammet og tilsetting av flere stipendiater. Det forutsettes at det arbeidet vi har igangsatt kan videreføres. 

Universitetet har videre problematisert våre høgskolelærere. Nå tilsettes det ikke flere faste ansatte med kun høgskolelærerkompetanse, så dette problemet eksisterer ikke lenger og alle våre faste tilsatte høgskolelærere (som ønsker det), er planlagt inn i utdanningsløp. 

Høgskolen har også etter at Niemi-utredningen forelå, vedtatt nye retningslinjer for fastsetting av arbeidsplaner for faglige tilsatte. FoU-ressursen tildeles f.o.m. høsten 2005 etter søknad og tildelingen skjer på bakgrunn av kompetanse, relevans (for institusjonen og avdelingen) og tidligere resultater. FoU-ressursen fordeles på individuelt nivå etter følgende retningsgivende %-andeler: 

• 40% av lønnsmassen til professorer og høgskoledosenter 

• 30% av lønnsmassen til førstestillinger 

• 20% av lønnsmassen til høgskolelektorene 

Det forutsettes at ressursen knyttet til FoU er dokumentasjonspliktig. Alt forsknings- og utviklingsarbeid skal registreres i FORSKDOK. Høgskolelærer er en undervisningsstilling og tillegges ikke forskningsressurs, men det settes av 10% ressurs til faglig oppdatering. 

Universitetet har valgt å videreføre den tidligere individuelle retten til 50% forskning og 50% undervisning. Det er noe uklart om dette gjelder alle stillingskategorier. I en eventuell forhandling om fusjon må det forutsettes at ansatte ved de to institusjonene gis lik arbeidstid basert på stillingskategori. 

Oppsummering

Høgskolen har om lag 3000 studenter, mens Universitetet har 6000. Til sammenligning så har UiS 7000 studenter, UiB har 15 300, UiO 30 000, HiA 8000 og NTNU 19 200. Selv ved en fusjonert institusjon vil miljøet være lite i Tromsø i landsmålestokk. 

Spørsmålet er hvilke strategiske valg som er riktig i forhold til at miljøet i Tromsø skal bidra til at landsdelen blir en fremtredende region innen forskningsbasert kunnskap og kompetanseoppbygging. Hvordan kan vi i Tromsø bli ledende på nordområdeforskning og gi den utdanningen som det er behov for i framtida?  

Vi (begge utdanningsinstitusjonene) har i utgangspunktet 4 oppdrag: 

· Undervisning

· Forskning og utvikling

· Formidling 

· Samfunnsoppdrag (regional utviklingsaktør) 

Hvordan kan vi best utføre disse oppdragene?

Slik direktøren ser det, står vi fortsatt overfor samme valg som etter utredningen fra Niemi-utvalget:  

Modell A) Institusjonene videreutvikles hver for seg, på sine egne premisser. Dagens former for samarbeid videreføres i den grad institusjonene finner det ønskelig.

Modell B) Institusjonene videreutvikles hver for seg, men innenfor rammene av et gjensidig forpliktende samarbeid.

Modell C) Institusjonene videreutvikles gjennom en sammenslåing, organisatorisk eller faglig eller begge deler.

Utredningen som gjøres i regi av RhU foreligger foreløpig ikke, men en prosess med et universitetet i Nord-Norge er trolig et langsiktig prosjekt. Videre er det fortsatt uklart hva Universitetet i Tromsø mener offisielt til en fremtidig fusjon og eventuelt tids​perspektivet på dette.

Innstilling til vedtak 

Styret ber rektor og direktør om å ta innspillene som fremkom under møte med i det videre arbeidet, fram mot et felles styremøte med Universitetet i Tromsø den 23.3.06.

Britt Elin Steinveg
høgskoledirektør

Vedlegg: 

1. Oversikt over tidligere styrebehandlinger

2. Status i forhold til samarbeidsavtalen










VEDLEGG 1

OVERSIKT OVER TIDLIGERE STYREVEDTAK 

	
	Dato og Sak
	Vedtak

	1
	29.04.09 - sak 22/99 Samarbeid mellom Universitetet i Tromsø  og Høgskolen i Tromsø 
	”Styret gir sin tilslutning til å sette ned et utvalg som skal vurdere det faglige og institusjonelle samarbeidet mellom Universitetet i Tromsø og Høgskolen i Tromsø. Styret ber  om at det legges fram en sak for styret med forslag om mansat og sammensetning av et slikt utvalg”

	2
	09.09.99 – sak 46/99 Samarbeid mellom Universitetet i Tromsø og Høgskolen i Tromsø – mandat for et felles utvalg
	Universitetet i Tromsø og Høgskolen i Tromsø nedsetter et utvalg som får som oppgave å: 

· Kartlegge det samarbeide som i dag eksisterer ved de to institusjoner, så vel faglig som organisatorisk

· Peke på de områder hvor det i dag er et samarbeid, men hvor samarbeidet kan utvikles ytterligere

· Peke på de områder hvor det ikke er et samarbeid i dag, men hvor det er naturlig at man utvikler et nærmere samarbeid

· Skissere og vurdere ulike alternative løsninger for et nærmere faglig og organisatorisk samarbeid, og peke på hva som i dag eventuelt hindrer et slikt samarbeid av mer formell karakter (lov, regelverk etc.)

· Peke på de forutsetninger og vilkår som må innfris for å få til et nærmere faglig og organisatorisk samarbeid 

	3
	20.09.00
	Utvalget leverte sin utredning (Venner for livet?). Utredningen konkluderte med: 

Utvalget konkluderer med at Høgskolen i Tromsø og Universitetet i Tromsø står ved et veivalg når det gjelder framtidig samarbeid og institusjonelle relasjoner. Utvalget beskriver tre mulige tilknytningsformer mellom de to institusjonene i framtiden:

Modell A) Institusjonene videreutvikles hver for seg, på sine egne premisser. Dagens former for samarbeid videreføres i den grad institusjonene finner det ønskelig.

Modell B) Institusjonene videreutvikles hver for seg, men innenfor rammene av et gjensidig forpliktende samarbeid.

Modell C) Institusjonene videreutvikles gjennom en sammenslåing, organisatorisk eller faglig eller begge deler.

Utvalgets anbefaling er å videreutvikle Høgskolen i Tromsø og Universitetet i Tromsø i fellesskap innenfor rammene av en institusjon, både ut fra en politisk, taktisk vurdering, ut fra hensynet til videreutvikling av så vel utdanningstilbud som forskning, og i forhold til de behov og utfordringer som samfunnet reiser overfor dagens høgre utdanningsinstitusjoner (modell C). 

Alternativet til en sammenslåing, slik utvalget ser det, er at ambisjonene i de eksisterende samarbeidsavtalene bygges betraktelig ned slik at de samsvarer bedre med realitetene. Utvalget konstaterer at dagens samarbeid er begrenset til noen områder og at utsiktene til positiv utvikling innenfor nåværende organisasjonsrammer ikke er særlig oppløftende. 

Utvalget foreslår at en sammenslåing i første omgang gjennomføres som en organisatorisk sammenslåing. Dette vil innebære at de enkelte organisatoriske enhetene ved de to institusjonene i størst mulig grad beholdes intakt. Sammenslåingen skal dels skje ved at avdelinger ved Høgskolen i Tromsø etableres som institutter i eksisterende fakulteter ved universitetet, og dels ved at enheter/fagområder ved de to institusjoner slås sammen til et nytt fakultet, Det utdanningsvitenskapelige fakultet.

	4
	Oktober – desember 2000
	Interne høringsrunder med allmøter, personalmøter og skriftlige høringsuttalelser. Oppsummering: 

AFH: Tilrådningen fra avdelingsstyret gikk på en nærmere utredning

AFI: Mente tiden ikke var moden for en sammenslåing og ba høgskolestyret stoppe prosessen. 

AFK: Slutter seg til utredningen, men ønsket et eget kunstfaglig fakultet.

AFL: Positiv, men ønsket en nærmere organisatorisk, personal​messig og økonomisk utredning. 

FELL: Anbefaler en videre utredning i forhold til ulike organisasjonsmodeller i en ny institusjon.  

StiT: Positiv til en sammenslåing.



	5
	06.06.01 – Felles styremøte
	Eget notat utarbeidet (datert 5. juni 2001).  

	6
	21.06.01 -  sak 45/01 Venner for livet?   En utredning om forholdet mellom Universitetet i Tromsø og Høgskolen i Tromsø – videre arbeid     
	1.
Prosessen fortsetter slik dette er beskrevet i sakspapiret.

2. Styret ber om å få seg forelagt en ny sak i høstsemesteret 2001 der det inviteres til å ta endelig stilling til en intensjonsavtale om sammenslåing mellom Høgskolen i Tromsø og Universitetet.

	7
	Brev av 05.11.01
	HiTø oversendes et brev til UiTø hvor Høgskolen klargjør ovenfor Universitetet våre synspunkter i forhold til forskningsmessige konsekvenser. 

	8
	22.11.01 – sak 72/01 VENNER FOR LIVET??  En utredning om forholdet mellom Universitetet i Tromsø  og Høgskolen i Tromsø  - prosessen videre   

	1. Høgskoledirektøren gis fullmakt til å forhandle med Universitetet i Tromsø om sammenslåing av de to institusjonene. Det forutsettes at det er tett kontakt med fagmiljøene og organisasjonene.  Forhandlingene skal ta utgangspunkt i felles visjoner for Nord-Norge og det nye universitetet.


2. Den nye institusjonen må skal basere seg på bruk av et bredt spekter av faglige stillingskategorier innenfor eksisterende regelverk. Det forutsettes at organisasjonsstrukturen vurderes på nytt.


3. Høgskoledirektøren legger fram for styret utkast til en intensjonsavtale i løpet av vårsemesteret 2002. Styresaken skal innholde en framdriftsplan fram mot endelig sammenslåing.

	9
	17. – 18. 04.02
	Brev fra HiTø til UiTø om innspill til en intensjonsavtale og brev fra UiTø til HiTø om forutsetninger for en intensjonsavtale

	10
	20.06.02 – sak 46/02 venner for livet?  Framtidige relasjoner mellom Universitetet i Tromsø  og Høgskolen i Tromsø
	1. Intensjonen om det nye universitetet i Tromsø føres videre med sikte på sammenslåing av Universitetet i Tromsø og Høgskolen i Tromsø .


2. Høgskoledirektøren gis fullmakt til å forhandle fram en samarbeidsavtale på bakgrunn av styrets diskusjon, som et ledd i prosessen mot sammenslåing

3. Det avvikles ett årlig felles styremøte mellom de to institusjonene, hvor felles saker tas opp. 

4. Valgt og administrativ ledelse ved de to institusjonene møtes en gang i semesteret for å vurdere utviklingen og drøfte situasjonen for de to institusjonene, både sett i regionalt og nasjonalt perspektiv.

5. Administrasjonen anmodes om å legge fram en rapport om saken for styret første halvår 2003.



	11
	07.02.2003 – Samarbeidsavtale
	I februar 2003 ble det underskrevet en samarbeidsavtale mellom de to institusjonene med konkrete samarbeidsområder. 

Det er avholdt 2 felles møter mellom de to institusjonene i 2004 som det foreligger referat fra (sidde er lagt fram for styret som referatsaker)

I tillegg er det nedsatt et eget utvalg som har utredet en felles lærerutdanning på Tromsøya. 

Delrapport I er  oversendt i brev av 17.12.03

Delrapport II er oversendt den 19.1.06 (jf. referatsak 09/06- 2a). 



	12
	Brev av 10.07.05
	Høgskolen skriver brev til Universitetet og ber om møte med universitetsledelsen for å diskutere samarbeidsformer framover. 

Det har høsten 2005 vært avviklet 3 uformelle møter mellom universitetsledelsen og ledelsen ved Høgskolen


VEDLEGG 2

STATUS I FORHOLD TIL INNGÅTT SAMARBEIDSAVTALE

Utdanning og FoU:

	Område 1:
	Mastergradssamarbeid om helsefagutdanninger 

	Målsetting: 
	Det etableres et samarbeid om mastergrad innen helseprofesjons​utdanninger.

	Faglig samarbeids​partnere:
	Avdeling for helsefag og Det medisinske fakultet

	Status:
	Det viser seg vanskelig å få til et samarbeid og vi sliter med å få en felles forståelse for hvilke krav som skal gjelde ved innpass i master​utdanninger ved UiTø. Videre er vårt kompetansenivå for lavt til at vi kan søke om akkreditering av emner som kan inngå i en fellesgrad. 


	Område 2:
	Felles undervisning for ulike helsefagutdanninger 

	Målsetting: 
	Vurdere om et samarbeid om felles undervisning innenfor ulike helsefagutdanninger er hensiktsmessig

	Faglig samarbeids​partnere:
	Avdeling for helsefag,  Det medisinske fakultet og Det samfunnsvitenskaplige fakultet (Institutt for psykologi).

	Status:
	Arbeidsoppgaven gikk på å kartlegge mulige behov for fellesundervisning, samt mulighet for innpass av høgskolens videreutdanningstilbud i master. Det første er ikke gjort, mens når det gjelder innpass i master vises det til punktet over. 


	Området 3:
	Lærerutdanningen 

	Målsetting: 
	Det etableres snarest et samarbeid om en felles lærerutdanning i Tromsø som omfatter alle nivåer innen lærerutdanningen.  

	Faglig samarbeids​partnere:
	Avtalen inngås mellom Avdeling for lærerutdanning og  Program for læring og praktisk pedagogisk utdanning.  

	Status:
	Arbeidsoppgaven gikk på å utvikle samarbeidsrelasjoner og utvikle felles mastergradsprogram for utdanning av lærere/lektorer. De to institusjonene har i felleskap utviklet master i skoleledelse og arbeider for å etablere felles master (samarbeidsmaster?) i spesialpedagogikk og matematikkdidaktikk. 

Videre foreligger det forslag fra utvalget som har utredet felles lærerutdanning på Tromsøya at det skal etableres et prosjekt som forankres i begge institusjonene. Prosjektet skal legge til rette for utviklingsarbeid innenfor felt for lærerutdanningene som må forankres i et klart mandat og sikres øremerkede midler. 


	Område 4:
	Samarbeid om spesialpedagogikk hovedfag

	Målsetting: 
	Samarbeidet om hovedfag i spesialpedagogikk utvides og videreføres som matergrad innenfor ny gradsstruktur 

	Faglig samarbeids​partnere:
	Avdeling for lærerutdanning og Det samfunnsvitenskaplige fakultet

	Status:
	Se punktet over 


	Område 5:
	Felles tre-årige bachelorstudier i bedriftsøkonomi og logistikk 

	Målsetting: 
	 Samarbeidet videreføres

	Faglig samarbeids​partnere:
	Avtalen er inngått mellom Avdeling for ingeniør- og økonomifag og Norges Fiskerihøgskole

	Status:
	Avtale om felles logistikktilbud (3. året) eksisterer, men Høgskolen har etter den tid utviklet egne bachelortilbud på økonomi


	Område 6:
	Mastergrad i bedriftsøkonomi og logistikk 

	Målsetting: 
	Det vurderes muligheter for å etablere en mastergrad i økonomi

	Faglig samarbeids​partnere:
	Norges Fiskerihøgskole og Avdeling for ingeniør- og økonomifag

	Status:
	Arbeidsoppgaven gikk på å vurdere muligheten for en eventuell felles mastergrad innen økonomiske fag. Det foreligger ingen konkret avtale, men det er før samtaler om mulighetene mellom de to institusjonene.  


	Område 7:
	Vurdere felles samarbeidsområder innen teknologiske fag

	Målsetting: 
	Etablere samarbeid innen området ”havbruksteknologi”

	Faglig samarbeids​partnere:
	Avdeling for ingeniør- og økonomifag og Norges Fiskerihøgskole

	Status:
	Pr dd er det ikke gjort noe på dette området, men Høgskolen er positiv til initiativet som nå er tatt i forhold til å utrede muligheten for et eget teknologisk fakultet. 


	Område 8:
	Direkte overgang fra 2-årig høgskolekandidatsstudium innen økonomi og administrative fag ved Avdeling for ingeniør- og økonomifag til ett av bachelorgradsprogrammene ved Norges Fiskerihøgskole

	Målsetting: 
	Etablere et samarbeid om direkte overgang til det 3. året i ett av  bachelorgradsprogrammene ved Norges fiskerihøgskole innen økonomi

	Faglig samarbeids​partnere:
	Norges fiskerihøgskole og Avdeling for ingeniør- og økonomifag

	Status:
	Pga opptaksregler på UiTø er dette blitt vanskeligere. 


	Område 9:
	Samarbeid mellom Avdeling for kunstfag (musikkonservatoriet) og Det humanistisk fakultet

	Målsetting: 
	Opprette kontakt mellom de to avdelingene

	Faglig samarbeids​partnere:
	Det humanistiske fakultet og Avdeling for kunstfag

	Status:
	Det har vært samarbeid med faggruppen Dokumentasjonsvitenskap om internasjonale seminarer, det siste sommeren 2005. Et av seminarene med fokus på musikk har resultert i DVD-en Hva kan man si om Musikk? En dialog mellom bratsjistene Morten Carlsen og Tim Frederiksen.


	Område 10:
	Det etableres samarbeid om forskeropplæring/doktorgrads​programmer. 

	Målsetting: 
	Å øke forskningskvalifikasjonene til fagansatte ved Høgskolen. 

	Faglig samarbeids​partnere:
	Forskningsadministrasjonen ved begge institusjoner. Den praktiske gjennomføringen legges til det enkelte fakultet, i samarbeid med den eller de avdelinger ved Høgskolen som har aktuelle kandidater.

	Status:
	Felles forskeropplæring kjøres for alle utdanningsinstitusjoner i Nord-Norge. Fungerer godt. 


	Område 11:
	Samarbeid om II-stillinger

	Målsetting: 
	Større andel av II-stillinger ansettes fra hverandres institusjoner

	Faglig samarbeids​partnere:
	Alle avdelinger som har felles faglige tilknytningspunkter 

	Status:
	Det foreligger ikke konkrete samarbeidsprosjekter på dette området, men Høgskolen sjekker med Universitetet i forhold til nytilsettinger i II-stillinger. 


	Område 12:
	Det etableres et samarbeidsprosjekt om utdanning/kompetanseutvikling innenfor områdene universitets- og høgskole​pedagogikk/didaktikk. 

	Målsetting: 
	Målet er å øke kvalifikasjonene for undervisningspersonalet ved Høgskolen og Universitetet i det å planlegge, gjennomføre og evaluere undervisning innenfor eget fagområde 

	Faglig samarbeids​partnere:
	Prosjektet forankres i Fellesadministrasjonen ved Høgskolen og Personalavdelingen/Program for læring og praktisk pedagogikk ved Universitetet. 

	Status:
	Høgskolens ansatte kan søke på 10-studiumstilbud ved UiTø. 


	Område 13:
	Det etableres et samarbeidsprosjekt om felles internopplæring

	Målsetting: 
	Målet er å utnytte ressurser og kompetanse slik at institusjonenes administrativt og teknisk ansatte for et bedre og bredere tilbud innen kompetanseheving og intern opplæring

	Faglig samarbeids​partnere:
	Prosjektet forankres i personalseksjonene ved Høgskolen og Personal​avdelingen ved Universitetet.

	Status:
	Det er ikke utviklet egne programmer, men vi inviterer hverandre når  vi utvikler tilbud. 


Administrative områder/aktiviteter: 

Felles bibliotekdrift: Bibliotekssamarbeidet omfatter drift av Høgskolebibliotekets avdeling for helsefag og Universitetsbibliotekets avdeling for realfag, medisin og helsefag. 

Felles bruk av MH-bygget:  Samarbeidet gjelder disponering av arealene i MH-bygget 

Status: Fortsatt godt samarbeid

Utbygging av MH-II: Samarbeid om utbygging av MH-II videreføres og Høgskolen i Tromsø deltar aktivt i utvalg i forbindelse med utbyggingen. 

Status: Fortsatt godt samarbeid

Felles markedsføringsprosjekter, herunder:

· Studentbyen Tromsø, som er et samarbeid mellom Universitetet i Tromsø, Høgskolen i Tromsø, Studentsamskipnaden i Tromsø og Tromsø kommune

· Samarbeidet mellom institusjonene om deltakelse på utdanningsmesser

· Andre felles markedsføringstiltak vurderes (bl.a. felles internasjonal markedsføring)

Status: Etter å ligget nede en periode er samarbeidet tatt opp igjen, men fortsatt har vi mye ”å gå på”. 

Ved en eventuell videre utbygging/oppbygging av det internasjonale sekretariatet ved henholdsvis Høgskolen og Universitetet, skal samarbeidløsninger vurderes. 

Status: Ingen ting er gjort på dette området. 

Felles studentsamskipnad og studentvelferd:  Samarbeidet skjer gjennom Styret i Studentsamskipnaden, Velferdsutvalget (Universitetet, Høgskolen og Studentsamskipnaden i Tromsø) og Samarbeids​utvalget (Universitetet, Høgskolen, Studentsamskipnaden i Tromsø og Tromsø kommune). 

Status: Fortsatt godt samarbeid, men samarbeidsutvalget har ligget nede en periode.

Felles administrative systemer, herunder:

· samarbeid mellom de to institusjonene om felles systemløsninger så langt dette er hensiktmessig

· vurdere felles sentral for regnskap og lønn, felles driftssentral for det studentadministrativsystemet og felles drift av IKT

· vurdere felles innkjøptjeneste for de to institusjonene

Status: Høgskolesektoren er tilknyttet felles løsninger på de administrative systemene og må forholde seg til det. Institusjonene samarbeider om felles innkjøpsavtaler på flyreiser. 

